钦定古今图书集成/历象汇编/庶征典/第177卷 > 《赤龙据案赋》〈有序〉前人
## 钦定古今图书集成/历象汇编/庶征典/第177卷 > 《赤龙据案赋》〈有序〉前人

“景龙二年夏四月十七日，帝在厅事假寐白鹤观，道士宋大辩等三十人同见赤龙。” 据案至矣哉，神妙无方，不可得而称也。

“元天之龙兮，见而在田。我后之龙兮，飞以御天。据圣
人之大宝，与列祖而同元。高出而潜，跃以自试。来定
天宝，居然假寐。合而成体，散而成章。若窥于牖，若施
于堂。且据案而向明，负扆以当阳。日月在身，有祇天
之嘉梦；风雨合气，将振翼而雄骧。群居愕视，圣作物
睹。赫然龙光，真我明王；折券表异，亦惟前闻。旷然振”
古，卓有吾君。王人之瑞，比之龙首。高居而远望，以临
乎九有。天子之威，比之龙鳞。皇之可畏，以肃乎万人。
徒称其象，未睹其真。恭惟我后，近取诸身。于昭巨唐，
其命维新。永据九五，斯焉万春。